Курсаў Лесгафта Цётка не скончыла, але ў 1904 г. здала спецыяльныя іспыты ў Аляксандраўскай жаночай гімназіі, а таксама атрымала пасведчанне аб здачы лацінскай мовы ў аб’ёме гімназічнага курса пры С. -Пецярбургскай першай гімназіі. Напэўна, ужо тады Цётка мела на мэце працяг гуманітарнай адукацыі. (Гэта будзе крыху пазней, у Львове і Кракаве.) Напярэдадні рэвалюцыйных падзей, Цётка вярнулася з Пецярбурга ў Вільню, працавала фельчарыцай у лячэбніцы, распачала актыўную прапагандысцкую працу сярод віленскіх рабочых, прымала ўдзел у беларускім нацыянальным руху, асветніцкай рабоце, была членам Беларускай сацыялістычнай грамады. Тут, у Вільні, па-сапраўднаму разгарнуўся яе талент паэтэсы, рэвалюцыйнага дзеяча, яркага аратара i прапагандыста.